Det sidste punktum i en voldssag fra det københavnske natteliv, hvor justitsminister Søren Pape Poulsens (K) forlovede blev overfaldet, er ikke blevet sat.

Mandag har Procesbevillingsnævnet givet tilladelse til, at en slovakisk mand kan få prøvet sin sag ved Højesteret.

Sidste år blev han i by- og landsretten dømt for vold.

Den slovakiske mand var sammen med en gruppe venner i København i forbindelse med VM i ishockey, der blev holdt på dansk grund.

Omkring klokken 3.30 natten til 17. maj 2018 var han taget i byen. Det samme var Josue Vasquez, som er forlovet med Søren Pape Poulsen.

De to stødte på hinanden i nattelivet, og det udviklede sig i en ubehagelig retning.

Ud for LA Bar på Gammel Mønt i det centrale København slog den dengang 34-årige slovak Josue Vasquez i ansigtet.

Københavns Byret kendte i juli slovakken skyldig i vold og idømte ham 40 dages fængsel samt en udvisning.

Manden, der arbejder som advokat i Warszawa, ankede straffen.

I december blev sagen så behandlet i Østre Landsret. Her fik han en lidt mildere straf på 30 dages fængsel samt en udvisning med indrejseforbud i seks år.

Og nu har han altså fået tilladelse til at få sin dom vurderet af den øverste retsinstans i Danmark.

Manden har for længst udstået sin straf, og han var heller ikke til stede, da landsretten tog stilling til sagen. Heller ikke Josue Vasquez var mødt op.